Oko 220.000 članova HDZ-a u nedjelju 17. travnja ima mogućnost birati Tomislava Karamarka za predsjednika HDZ-a u još jednom mandatu na oko 800 biračkih mjesta diljem Hrvatske. Iako je Karamarko jedini kandidat za šefa HDZ-a, izbori se moraju održati po proceduri, pa će u tom izbornom procesu sudjelovati najmanje 4000 ljudi jer će samo na svakom od 800 biračkih mjesta biti po pet članova biračkog odbora. Izbori se održavaju u nedjelju od 8 do 19 sati, a rezultati, a to podrazumijeva izlaznost članova i broj važećih listića, očekuju se oko 21 sat, potvrdio nam je Damir Sesvečan, predsjednik Središnje izborne komisije u HDZ-u.

U petak, zadnjeg dana kampanje, Tomislav Karmarko moći će reći da je obišao 95 posto HDZ-ovih organizacija na terenu, rekao nam je Damir Jelić, šef Karamarkova izborna stožera. Iako je jedini kandidat, Karamarko je odradio kampanju i svakog je tjedna, pa i po više dana, bio na terenu. Sada je jedino pitanje koliko će se HDZ-ovaca odazvatii izborima, odnosno s kolikom će potporom Karamarko ponovno postati šef stranke, budući da se prvi put u HDZ-u bira po načelu jedan član, jedan glas. Jelić kaže da se u stožeru trude maksimalno motivirati članove da u nedjelju izađu na izbore za šefa stranke, iako je svjestan da će neki članovi do svog biračkog mjesta morati prevaliti i 25 kilometara. Budući da je ishod izbora jasan i da će Karamarko biti novi/stari predsjednik, članovi nemaju motivaciju juriti na birališta. Karamarko je za kandidaturu prikupio 30.000 potpisa, a Jelić je ranije govorio kako bi bio uspjeh da toliko ljudi iziđe na izbore u HDZ-u, no i tad je ustvrdio da će brojka vjerojatno biti manja. Jelić predlaže da se rezultati izbora čekaju u središnjici HDZ-a, pošto je jasno da će Karamarko opet biti predsjednik i nema protukandidata, kako bi se smanjili troškovi iznajmljivanja nekog drugog prostora .

I da jest više kandidata, bilo bi civilizirano da svi zajedno dočekaju rezultate – smatra Jelić.

Istovremeno s izborm predsjednika HDZ-a, biraju se i šefovi i sastavi temeljnih ogranaka, a nakon toga slijede izborne skupštine za općinske, gradske i županijske organizacije. Ti će se izbori provesti početkom svibnja, a 28. svibnja je Sabor HDZ-a gdje će se birati najviša stranačka tijela delegatskim sustavom. Na Saboru stranke birat će 2222 delagata koje će iznjedriti HDZ-ove organizacije, dok će dio delegata, poput članova Vlade, saborskih zastupnika i sl, izravno postati delegati.

Kada je formirao svoj stožer, Karamarko je poslao poruku kako u HDZ-u za idući mandat želi mlađu generaciju ljudi, pa se može očekivati da će svoje mjesto u Predsjedništvu stranke, ali među potpredsjednicima, naći i mlađi HDZ-ovi kadrovi.

>> Kada će se Karamarko ispričati bogatoj eliti?